**Kap 2 Vikiŋggat**

Duogášdieđut

Vikiŋga sátni mearkkaša: *Son gii johtá meara*

Vikiŋggat ásse sihke Norggas, Dánmárkkus ja Ruoŧas. Sin eallinvuohki ja mátkkošteamit dáhpáhuvve gaskkal jagi 800 – 1050 m.m.á. Vikiŋgan gohčodejde daid olbmuid geat borjjastedje rittuid ja jogaid ja ásaiduvve ja rievidedje olbmuid geat ásse doppe gosa sii jovde. Sis ledje buorit fatnasat main lei duolba vuođđu, ja danne sáhtte beare gáddái rohttet fatnasa. Sii sáhtte vaikko gos mannat gáddái. Sin fatnasat eai dárbbašan hápmaniid. Olbmot balle, go ii lean buorre diehtit goas sii fáhkka ihte. Eará sivva dasa ahte lei nu álki koloniseret sihke Eŋlándda, Frankriikka ja nuorttabealde, lea ahte riikkain ii lean buorre suodjalus ja várjaleapmi. Stivren ii lean dohkkálaš buorre. Stuorra Karl, giilei vuollástan ja stivren stuorra oasi Eurohpás jámii 814, ja das rájes ledje siskkáldas riiddut ollu Eurohpálaš riikkain. Ollu vikiŋggat vulge ođđa eatnamii ohcat go olmmošlohku lassánii, ja lei váttis fitnet dohkkálaš buorre eanabihttá mas sáhtte šaddadit borramuša.

Jagi 870 rájes vikiŋggat koloniserejedje stuorra guovlluid. Eŋlánda, frankriika, Shetlánda, Fearasullot, Orknsullot, Hebridat, Man, Islánda. Eŋlánddas York (Jorvik) ja Frankriikkas Normandie leat dovddus guovllut maid Norgga vikiŋggat ledje vuollástan ja koloniseren.

Gávppašanmátkkit manne gitta New Foundlanddii, Čáhppesmerrii ja Bysants ja Durkui. Leat gávdnon silbaruđat rikkis vikiŋggaid hávddiin mat duođaštit dan. Silbaruđat lea Arabálaš guovlluin vuolgán. Sii gávppašedje náhkiiguin, šlávaiguin, ja mihkiiguin. Dan ovddas ožžo guovllu gálvvuid ja erenoamážit silbačiŋaid ja silbaruđaid.

Gonagasat ledje guovllu hoavddat, muhto Harald Vuoktafávru rehkenasto vuosttaš gonagassan gii čohkkii Norgga oktan riikan. Dát lea árvideames dáhpáhuvvan 880 loguin. Dattege dát ii bistán guhkká. Dánmárkku gonagas Svend Tveskæg nagudii čohkket olles skandianavia ja vel Eŋlándda jagi 1013 ja 1014. Stuorra Knud, (su bárdni) stivrii sihke Skandinavia ja Eŋlándda. Risttalašvuohta lei leavvagoahtán Skandianaviai. Gávpi lassánii ja olmmošlohku lassánii. Gávpogat šaddagohte. Oslo ja Troandingávpot leat Skandianavia boarráseamos gávpogiid gaskkas. Goangasat, báhpat ja girkohearrát ja bisma stivrejedje ja mearridedje gávppašanlobiid, ássanlobiid, opmodagaid ja eatnamiid badjel, girkostallanáiggiid, vearu ja bálkká. Risttalašvuohta galggai leavvat ja bággejuvvot buohkaide.

Amasolbmot ja gávppašeapmi mielddisbuvttii ahte soalddáhat galge suddjet ja várjalit gávpogiid ja guovlluid. Lanit, šloahtat ja muvrrat ceagganedje miehtá riikka. Girkuhuksen lassánii maid. Vikiŋggaid áigodat nogai birrasii jagi 1050. Dalle lei risttalašvuohta fitnen coavcci ja leavvagoahtán. Vikiŋggaid identitehta, eallinvuohki ja osku ii heiven risttalašvuođa árvvuide. Eurohpá riikkat ledje fas čohkken searaid. Falleheamit dáhpáhuvvagohte dávjá. Vikiŋggaáigodat nogaid.

**Maid dadjá ML06S?**

*Oahpahusa mihttomearri lea ahte oahppi galgá...*

* *ovdandivvut Sámi ja Norgga servodatovdáneami váldoiešvuođaid 800-900 loguid rájes 1700-loguid loahpa rádjái, ja dárkileappot selvehit koloniserema Sámis, namalassii ránnáálbmogiid fásta ásaiduvvama Sápmái*
* *ovdandivvut historjjálaš dáhpáhusaid ráhkadettiin muitalusaid seamma dáhpáhusas iešguđet oainnuid vuođul*

**Evttohusat dasa mo sáhttá dán kapihttala álggahit.**

Dás heive čájehit filmma: Sigurd Drakedreper. 1989. Maŋŋá sáhttibehtet digaštallat filmma. Makkár biktasiiguin gárvodedje? Maid barge nieiddat? Na ba gánddat? Mo lea dálut? Geat orro t dáluin? Maid borre? Gos johte? Mo johte?

**Guovddáš doahpagat dán kapihttalis:**

Borjjastit, fanasduojárat, rievidanmátkkit, miehkki, čuoggut, čuollat, gávppašeapmi, ásaiduvvat, šlávat, eanadoallu, šibitdoallu, runat, ruovdi, bronsa, luondduipmilat, bálvvosbáiki, Odin, Tor, valhall, guovllu hoavda/gonagas

**Ávdnasat/Ráhkkaneapmi:** birccut, boalut, garra-báhpárat, ivnnit, málat, málapenselat, sárgun-báhpárat, TV/DVD, čállingirji,

**Girjjit/Filmmat ohppiide:**

Torill Thorstad Hauger: Flukten fra vikingene. Gyldendal. 1986. Dás sáhtát lohkat Tir ja Reim birra, geat leaba leamaš vikingaid šlávat ja dál leaba lovpen, ja jođus Islándii.

Fáktagirjjit Vikiŋggáiggi, vikiŋggaskiippaid, vikiŋggaid dáidaga ja duoji, vikiŋggaid mátkkiid ja sin eallima birra gávdnojit nu ollu ahte oahpaheddji ferte ieš válljet guđe girjjiid vuoruha, ja makkár girjjit heivejit buoremusat su ceahkkái. Lea datte vuogas ahte dát girjjit gávdnojit ceahkkelanjas dan botta go fáttá čađa, go dain leat miellagiddevaš govat ja muitalusat mat sáhttet boktit miela eambbo oahppat ja dutkat.

Sámi Atlas, Norgga Atlas, girjjit Norgga gonagasaid birra, girjjit Norgga dološ oskkus

Filmmat:

Jordfal, Rasmussen: *Sigurd Drakedreper*. 1989. Filbma muitala Sigurd birra ja mo son ferte hárjehallat vai šaddá stuoris, gievra ja čeahpes soahtefievrrideaddji.

**Vástádusat bargobihtáide oahppogirjjis**

**Loga ja vástit s. 66**

1. Daid guovlluin mat otne leat Norga, Ruoŧŧa ja Dánmárku.
2. Dain ledje buorit borjjasfatnasat
3. Guliid, náhkiid, dolggiid ja morššačalámiid
4. Daid guovlluide maid otne gohčodit: Englánda, Islánda, Duiska, Frankriika, Irlánda, Sápmi ja Ruošša. Muhtimat fitne gitta Gaskamearas ja Čáhppesmearagáttis. Dát guovllut ledje dalle Arabáriid hálddašeami vuolde.
5. Guhkedáleš dálut main ledje čohkkánbeaŋkkat seaidneguorain. Ráigi robis ja dollasadji siste. Dálut ledje dáhkkon lavnnjis dahje eará guovllu ávdnasiiguin. (Láirá dahje geađggit)
6. Gánddat: Eanadoalu (láddjen ja lájut), heasttaiguin riidet ja vearjjuid máhttit geavahit, soahtat ja suodjalit bearraša vašálaččaid vuostá.

Nieiddat: Dállodoalu (vuola ráhkadit, vuoššangobiid roggat, vuoššat biergguid, ferdnet gortni, bahčit ja šibihiid biepmat)

1. Runat
2. Åsgård: Ipmilat. Midgard: Olbmot. Utgard: Jotunat
3. Odin, Tor, Loke, Frøy, Midgardsormen (gearpmaš)
4. Guovllu hoavddat. Harald Hårfagre lei vuosttaš hoavda gii geahččalii oažžut fámu buot guovlluid badjel, ja čohkket daid oktan “riikan”.

**Dahkat ja oahppat eambbo s. 66 ja 67:**

1. Dás lea jurdda ahte oahppi galgá smiehttat mo Lindisfarne olbmuide čuzii ja mo sii dovde falleheami. Oahppi sáhttá lohkat s 50. Dasa lassin sáhttá eará gálduin (girjjiin ja neahtas) maid lohkat dán fearána birra. Maid čállet eará gáldut dán dáhpáhusa birra? Mo “vikiŋggat” muitalit dán dáhpáhusa? Muđui sáhttibehtet šaŋger-čállosis lohkat mo beaivegirjji galgá čállit. Dát bargu lea buorre hárjáneapmi maiddái persuvnnalaš giehtačállaga ovddideapmái.
2. Dás sáhttibehtet ráhkkanit muhtin gávpedilálašvuođa.
3. Dán oktavuođas heive oahpahallat ovdanbuktinprográmmaid nugo power point ja photoshop geavahit. Oahpahallat mo ohcat báikkiid kárttain.
4. Dieđut gávdnojit giehtagirjjiin maid fidne luoikkasin girjerádjosiin
5. S. 62 ja 63 dán girjjis leat dieđut. Njálmmálaš ovdabuktin gáibida hárjehallama ja ráhkkaneami. Jitnosit ja čielgasit hállat. Geahččat olbmuide geaidda leat hállamin. Power point dahje photoshop leat vuogas ovdanbuktinprográmmat.
6. Neahttasiidus gávdno gárvves speallu, muhto oahpaheaddji sáhttá hábmet spealu ieš. Gažaldatkoarttaid sáhttá bardit daid sajiide spealus gokko galget hástalusat. Oahppit galget máhttit vástidit riekta, jos galget beassat viidáset. Oahppit sáhttet joavkkuin bargat ja lonuhallat gažaldagaid.
7. Buot fylkkat, earret Finnmárku. Oahppit sáhttet gávdnat fylkkaid namaid s. 18 Cappelen Atlasis (mánáidskuvlii) ja dás: <http://02bjli.norsknettskole.no/Norgefylker.htm>
8. Dieđut gávdnojit giehtagirjjiin maid fidne girjerádjosis luoikkasin.
9. Gč. Girjjis s 52. Oahppit sáhttet sárgut seammá kártta ja merket seammá mátkkiid.